Karoo se rondloperleeu uiteindelik gevang | Maroela Media
Karoo se rondloperleeu uiteindelik gevang
Nico van der Walt, die Karoo Nasionale Park se parkbestuurder, by Sylvester. Foto: Verskaf.
Ná 25 dae op vrye voet en met 'n prooi van 26 skape en 'n koedoe, is die driejarige leeumannetjie wat uit die Karoo Nasionale Park ontsnap het Maandagmiddag uiteindelik in die Nuweveldberge, noordwes van Beaufort-Wes in die Wes-Kaap, aangekeer.
Reynold Thakhuli, woordvoerder van SANParke, het Dinsdag aan Maroela Media gesê spoorsnyers het Sondag weer die leeu se spoor gevat en hom uiteindelik Maandag omstreeks 17:00 in die berg gesien.
"Ons het heeltyd 'n helikopter en 'n veearts op bystand gehad. Toe die leeu gesien is, is die helikopter ontbied en hy is uit die lug uit met 'n verdowingsmiddel geskiet," het Thakhuli gesê.
Sylvester word teruggeneem na die park.
Die leeu, wat deur omliggende boere die naam Sylvester gegee is, is daarna teruggeneem na die reservaat waar hy in afsondering in 'n spesiale kamp gehou word.
"Ons het vir hom 'n satelliethalsband aangesit en sal hom 'n ruk lank waarneem voordat ons besluit of hy weer in die reservaat vrygelaat gaan word, of eerder na 'n ander plek geskuif sal word."
Maroela Media het vroeër berig SANParke het 'n soekgeselskap van nagenoeg 20 mense op die grond ingespan om te help soek na die leeumannetjie wat op 5 Junie uit die park ontsnap het.
Die leeumannetjie is glo deur ouer, meer dominante leeumannetjies uit die park verjaag. Hy het onder deur die heining aan die westekant van die park ontsnap deur 'n gat wat glo weens vloedskade veroorsaak is.
SANParke Sylvester Wes-Kaap
Slagoffer help self 'diewe' vastrek
Jong man sterf ná trein hom tref
"……en prooi van….." ?? So die 26 skape en die koedoe het hom opgevreet……….hahahaha…..
Dankie tog. Baie dankie aan almal wie gehelp het om Sylvester aan te keer. Ek is jammer vir die verlies van skape, donkie en bok maar die arme Sylvester moes eet. Verjaag deur ouer leeu mannetjies? Geen wonder die outjie het pad gevat nie. Kyk asseblief mooi na hom sodat hy nie weer geboelie word deur ander leeus nie.
Dankie tog, 'n goed voel storie! Is baie bly hy is veilig, en hoop hy kry plek waar hy gelukkig is en nie weer kans kry om weg te kom nie. Volgende keer is hy dalk nie so gelukkig om lewendig anderkant uit te kom nie. (Jammer vir die skade langs die pad, maar honger is honger).
Ek is verheug om te hoor dat Sylvester veilig tuis is. Ek het die spoor en stories elke dag gevolg, en dit was baie opwindend. Een van sy apterpote het seergekry, is daar iemand wat vir my kan meer vertel, en of die poot dalk net deurgeloop was. Sjoe hy het omtrent 'n wye draai gaan loop.
Dankie aan almal wat betrokke was, en wat kosbare tyd gegee het om vir Sylvester te volg.
Nou-ja ou grote, so kom alle goeie dinge tot 'n einde – ongelukkig vir jou ook! Lank lewe koning leeu!